Deg tlemmast n taddart, yella yiwen umekkan qqaren-as ‘’Taqaɛet n yiḍebbalen’’, yudder-itt ula M.Feraoun deg ungal-is. Acu kan netta yefka-as isem ‘’La place des musiciens’’. Ala isem-is i d-yeqqim akka tura. Teččur s ublaḍ n yixxamen-nni iraben. Aṭas i yesḥassfen ɣef liḥala-agi uɣur tewweḍ imi taqaɛet-agi tekcem deg waktayen n taddart. ‘’Xas ulamma, zik-nni, nxus deg cci, meɛna nedder deg lferḥ d talwit. Tudert, tesɛa lbenna. S kra kan n ttawilat, nexleq-d tiswiɛin n unecreḥ d lferḥ : ccna, iḍebbalen d uhellel deg remḍan’’. I yesḥassef yiwen umezdaɣ. Zik-nni, deg remḍan, akken kan ad d-yaweḍ lawan n ṣḥur, ad dfɣen yilmeẓyen seg leqhawi, ad bdun, ad kkaten abendayer u ttcewwiqen (ad tthellilen), ad dttezzin i taddart i wakken ad ten-id-ssakin ɣer ṣḥur. D tagnit i ttfarasen yimdanen i ciṭ n unecraḥ d zhu : tekksen ciṭ ɣef wulawen u snefsusiyen leɛtab n yal ass.